Dänn isch es ändlich los gange mit em Abentür. Nach langem Warte händ mir freudig euse Wicked Camper(li) in Empfang gno und sind richtig Norde devobraust. Nach eusne erste 260km händ mir grad no rächtziitig vor em Sunneuntergang eusi erst Station Cervantes erreicht. Uf eme Campingplatz direkt  am Meer händ mir eusi ersti unvergässlichi Nacht verbracht. Temperature falled ide Nacht gern under 8C - was eus dänn schlagartig bewusst worde isch. Dass eusi Sideschlafsäck da nöd wiiterhälfed händ mir schnäll gmerkt und eus drum mit allne verfüegbare Textilie zuedeckt. Aber au so händ mir no gnueg gfrore...S erste wo mir eus am nächste Tag kauft händ sind warmi Fliessschlafsäck gsi. Usgrüstet für die wiitere Nächt isch dänn zum erste Nationalpark gange - em Pinnacles NP (siehe Fotos). Beeidruckt vo dem  Naturspektakel und de erste Sichtig vo pinke Papageie ischs dänn aber au scho wiiter nach Kalbarri gange. D Landschaft dezwüsched isch sehr vielfältig, jedoch immer troche und oft rot gfärbt vo de Erde. Nachdem mir de ganzi Tag uf de Strass gsi sind, händ mir s chline Dörfli Kalbarri erreicht und uf em Campground übernachtet. Die schroff Steilküste besichtigend, händ mir die erste läbige Kängurus gseh! Das isch es Erlebnis gsi!!! Uf Naturstrasse händ mir wiiteri Highlights vom Nationalpark im Landesinnere  erreicht. Nach 50km duregschüttlet werde sind mir zrugg uf de asphaltierte Piste wiiter Richtig Norde düsed. Da s Wätter nöd bsunders guet gsi isch, sind mir grad froh gsi, chöne im Büssli z höckle. Eusi dritti Nacht im Camper händ mir uf eme 24-Stunde-Parkplatz verbracht und eus somit de Iitritt inen wiitere Caravan-Park gspart. Ussert eme Plumpsklo und es paar schattespändende Bäum häts da nöd viel! Euses nächsti Etappeziel isch Monkey Mia gsi - en wiitere Höhepunkt vo de Westküste. Jede Morge werdet det  Delfine am Strand gfüetteret. Mir sind scho vor em Sunneufgang det gsi und händ näbed de erste Delfin au grad no e Wasserschildchrot gseh. Spöter sind dänn 4 Delfin bis a eusi Füess anecho und mir händs chöne beobachte, während mir meh über sie erfahre händ. Isch en unglaubliche Moment gsi! Chum händs ihri Fischration gha, sinds dänn aber au ganz schnäll wiiter usegschwumme. Mir händ eus vo ihne verabschiedet und sind wiiter Richtig Carnarvon zoge. Uf de Fahrt det hi händ mir am Shellbeach nomal en chline  Zwüschedstopp gmacht. Das isch en Strand wo us luter Müscheli bestaht (siehe Fotos!). S 9000-Seele Städtli Carnarvon isch bekannt für sini Obst- und Gmüesplantage. Immer am Samstig findet det en chline Märt statt, wo mir frischi Frücht und Gmües händ chöne kaufe. Mit gfüllter Chüeltrueh sind mir am nächste Morge nach Coral Bay losgfahre. Uf em Wäg det ane händ mir allerdings no d Blowholes bewunderet. Durch de Druck vo de Welle gits det durch Löcher ide Stei Wasserfontäne bis zu 20m. Es wahnsinnigs  Naturspektakel - mir händ eu extra no es Video gmacht. Sit gester sind mir jetzt in Coral Bay uf em Campground direkt am Meer und gnüssed mal nöd müesse wiiti Strecke zrugglegge, sondern eifach chli am Beach uszruebe und d Sunne zgnüsse. Mir händ i dene 6 Täg scho 2000km gmacht - da mir ja schlussendlich doch no Darwin wänd erreiche....Das isch halt i some grosse Land - aber mir händ eus mit eusem Büssli guet agfründet und wächslet mit em Fahre immer schön ab. Jetzt müend mir aber füre an Strand, sust händ mir die  frei Ziit wieder nöd chöne richtig usnutze...Bye!